မင်းစောနွယ်

ဦးခင်မောင်ထွေး (မင်းစောနွယ်) (၁၄ ဩဂုတ် ၁၉၇၂ မွေးဖွား)သည် မွန်လူမျိုး နိုင်ငံရေးသမားတစ်ဦးဖြစ်ပြီး၊အထွေထွေရွေးကောက်ပွဲ ၂၀၂၅-၂၀၂၆ တွင် အနိုင်ရရှိခဲ့သည့် မွန်ပြည်နယ်၊မဲဆန္ဒနယ်အမှတ်(၃)ကိုယ်စားပြု မွန်ညီညွတ်ရေးပါတီ၏ အမျိုးသားလွှတ်တော်ကိုယ်စားလှယ် ဖြစ်သည်။ထို့အပြင် သူသည် ၁၉၉၆ခုနှစ်  မှစ၍ ၂၀၁၅အထိ  မွန်ပြည်သစ်ပါတီတွင်  နှစ်၂၀ကျော်ကြာ  မွန်တော်လှန်ရေးတာဝန်များကို ထမ်းဆောင်ခဲ့သူလည်း ဖြစ်သည်။

ငယ်စဉ်ဘဝနှင့် ပညာရေး 

ဦးခင်မောင်ထွေးသည် ၁၉၇၂ ခုနှစ်၊ ဩဂုတ် ၁၄ရက်တွင် အဖဦးမောင်တီ၊ အမိဒေါ်စိန်သန်းတို့မှ မုဒုံမြို့နယ်၌ မွေးဖွားခဲ့သည်။မွေးချင်းမောင်နှမ ၆ဦးအနက်  အထွေးဆုံး ဖြစ်သည်။

၁၉၇၇ ခုနှစ် အသက်ငါးနှစ်၌ အခွန်ရွာမူလတန်းကျောင်း၊ ၁၉၈၂ခုနှစ်၌ အ.လ.က(ခွဲ)နိုင်လှုံ(ယခု အထက(ခွဲ)နိုင်လှုံ)၊ ၁၉၈၆ခုနှစ်၌ အ.ထ.က တံခွန်တိုင်တို့၌ ပညာဆည်းပူးခဲ့သည်။

 ဘဝဖြတ်သန်းမှု 
ဦးခင်မောင်ထွေး ဆယ်တန်းအောင်၍ ၁၉၉၀ပြည့်နှစ်တွင် ရေဖြူမြို့နယ်၊ ဂန်တောကျေးရွာ ၊ကျွဲသုံးညီမအုပ်စုတွင် မွန်စာပေကျောင်းဆရာအဖြစ် တာဝန်ထမ်းဆောင်ခဲ့သည်။ထိုနှစ်သည် မွန်ပညာရေးဌာနမှ ရေဖြူမြို့နယ်၌ အလယ်တန်းအဆင့် မွန်အမျိုးသားကျောင်းကို ဖွင့်လှစ်သောနှစ်ဖြစ်သည်။၁၉၉၁ခုနှစ်တွင် နတ်ကြီးစင်ရွာ၌ မွန်စာပေကျောင်းဆရာအဖြစ် တာဝန်ထမ်းဆောင်ပြီး ထိုကျောင်း၌ ကျောင်းသားလူမျိုးပေါင်းစုံ မွန်၊ ကရင်၊ထားဝယ်တို့ကို မွန်စာသင်‌ကြားပေးခဲ့သည်။ 

ထိုနှစ်၌ ကျောက်ထရံကျေးရွာတွင်လည်း ကျောင်းဆရာအဖြစ် တစ်လသင်ကြားပေးခဲ့သည်။

သူသည် မွန်စာပေသင်ကြားမှုတွင် ထူးချွန်သူဖြစ်သည့်အလျှောက် ခေါဇာမြို့၌ ပြုလုပ်သည့် ‌မွန်ကျောင်းဆရာအတတ်သင်ကျောင်းတွင်  ပထမဆု ရရှိခဲ့သည်။မွန်စာပေကို  နာဲဗညာဂဇအ်၊ နာဲလျးတၟး၊ နာဲကြက်ဍုင်၊ နာဲမနုအံင် နှင့် နာဲကျဝ်ယှုင်တို့မှ သင်ယူဆည်းပူးခဲ့သည်။

၁၉၉၂ခုနှစ်၌ ရေဖြူမြို့နယ်၊ မွန်ပညာရေး၌ အတွင်းရေးမှူးအဖြစ် တာဝန်ထမ်းဆောင်ခဲ့သည်။ ထိုအချိန်၌ ဆရာအတတ်သင်ကျောင်း ဗဟို၌ တက်ခဲ့ပြီး၊ ဆရာများဖြစ်ကြသည့် ဦးထွန်းဝေ၊ ဦးခိုင်ဦးမောင် နှင့် ဦးစိုးသန်းတို့မှ လေ့လာသင်ယူခဲ့သည်။

၁၉၉၃ခုနှစ် တွင် စစ်တပ်၏ ထိုးစစ်ဆင်မှုကြောင့် မွန်အမျိုးသားအလယ်တန်းကျောင်းကို ချပုံကျေးရွာသို့ ပြောင်းရွှေ့ပေးခဲ့ရသည်။ ထိုကာလ၌ အစိုးရ ခန့်အပ်သော ကျောင်းဆရာများသည် တာဝန်မထမ်းဆောင်ရဲကြ၍ ထားဝယ်ရွာ မဲသံတောင်၊ဘုရားသုံးဆူ၊ မာယံ၊ဗျူကြီး၊ ဗျိုက်‌ကျေးရွာတို့မှာ မွန်ကျောင်းများသာ ကျောင်းသားများကို ဆက်လက်သင်ကြားပေးခဲ့ရသည်။ 

၁၉၉၃ ခုနှစ်တွင်  မော်လမြိုင်တက္ကသိုလ်၌ ပညာသင်ယူခဲ့ပြီး ၁၉၉၆ ခုနှစ် ၌ B.Sc.(Maths)ဘွဲ့ကို ရရှိခဲ့သည်။

 နိုင်ငံရေးနှင့် လူမျိုးရေးလှုပ်ရှားမှုများ  

ဦးခင်မောင်ထွေးသည် ဘွဲ့ရပြီးသည်နှင့်တပြိုင်နက် မွန်ပြည်သစ်ပါတီ၌ မွန်လူမျိုးတို့၏ လွတ်လပ်ရေးအတွက် တော်လှန်ရေးလှုပ်ရှားမှု စတင်ခဲ့သည်။၁၉၉၆ခုနှစ်တွင် မွန်ပြည်သစ်ပါတီမှ ပြုလုပ်သည့် အခြေခံစစ်သင်တန်း၊ အပတ်စဉ် ၇၈၌ ပထမဆုရရှိခဲ့သည်။၁၉၉၇ခုနှစ်၌ ပြုလုပ်သော နိုင်ငံရေးအခြေခံသင်တန်း အပတ်စဉ် ၁၈ ၌လည်း ဦးခင်မောင်ထွေးသည် ပထဆုကို ဆွတ်ခူးခဲ့သည်။၁၉၉၈ခုနှစ်တွင်   မွန်ပြည်သစ်ပါတီ တပ်ရင်း ၅ တွင် ဖွင့်လှစ်သည့် ဥပဒေကျောင်းကို တက်ရောက်သင်ယူခဲ့သည်။ထိုနှစ်မှဦပင် တပ်ကြပ်သင်တန်း အပတ်စဉ် (၈)ကို ထပ်မံတက်ရောက်ကာ၊သင်တန်းမှပေးအပ်သည့် ဒုတိယဆုလည်းရရှိခဲ့သည်။

မွန်ပြည်သစ်ပါတီတွင် ထမ်းဆောင်ခဲ့သော တာဝန်များ

 ၁၉၉၆ - ၁၉၉၉ ခုနှစ် အထိ မင်းစောနွယ်သည် မွန်စစ်ဦးစီးရုံး၌ တပ်ကြပ်ကြီးစာရေးအနေနှင့်လည်းကောင်း၊ ဗိုလ်ချုပ်ထောမွန် ခရီးသွားသော အခိုက်အတန့်၌ ဗိုလ်ချုပ်ထောမွန်၏ ကိုယ်ရေးအရာရှိအနေနှင့်လည်းကောင်း ထမ်းဆောင်ခဲ့သည်။
 ၂၀၀၀ - ၂၀၀၆ ခုနှစ် အထိမွန်ပြည်သစ်ပါတီ ဗဟိုဌါနချုပ်၏ ဒုတိယရုံးအုပ်အဖြစ်လည်းကောင်း၊(၂၀၀၂ခုနှစ် ကာလ၌ စီးပွားဦးစီးရုံး(ရန်ကုန်)၌ ရုံးအုပ်အဖြစ် ၆လ)၊ဗဟိုတာဝန်ရှိသူများ ဗဟိုဥက္ကဋ္ဌကြီးနိုင်ထင်(နာဲထေန်)၊ ဗဟို ဒု-ဥက္ကဋ္ဌနိုင်‌ရော့စ(နာဲရဿ)တို့ ခရီးသွားသောအခိုက်အတန့်၌ ထိုတို့၏ ကိုယ်ရေးအရာရှိ  အနေဖြင့်လည်းကောင်းထမ်းဆောင်ခဲ့သည်။
 ၂၀၀၆ခုနှစ် တွင်  ကော့ကရိတ်မြို့နယ်၏ မွန်ပြည်သစ်ပါတီ အတွင်းရေးမှူးအဖြစ်လည်းကောင်း၊
 ၂၀၀၈ခုနှစ် တွင် ကျိုက်မရောမြို့နယ်၏ မွန်ပြည်သစ်ပါတီ   ဥက္ကဋ္ဌ အဖြစ် လည်းကောင်း၊
 ၂၀၁၀ - ၂၀၁၅ခုနှစ် တွင် သထုံခရိုင်၊ ထားဝယ်ခရိုင်၊ မော်လမြိုင်ခရိုင်တို့၏ မွန်ပြည်သစ်ပါတီ  ခရိုင်အလုပ်မှု‌ဆောင်ကော်မတီ အဖြစ် လည်းကောင်း တာဝန်များ အသီးသီးထမ်းဆောင်ခဲ့သည်။

ဦးခင်မောင်ထွေးသည် မွန်ဂီတအစည်းအရုံး(ဂကောံဂဳတပံင်‌ကောံ)၊ မွန်စာရေးဆရာအသင်း၊ နိုင်ရွှေကျင်ဖောင်ဒေးရှင်း၊ (ဗော်သွးနာဲယှိုယ်ကျေန်)နှင့် နုင်ထဝ်အနာင်ဖောင်ဒေးရှင်းအပါအဝင် အလက(လွန်) နိုင်လှုံ၏ မွန်အမျိုးသား‌ကျောင်းပညာရေးပဒေသာပင်တို့ကို  တည်ထောင်ခဲ့သည်။

ထို့အပြင် နိုင်လှုံ-လက်တက်၏ ကျေးရွာအုပ်ချုပ်ရေးမှူး အဖြစ်လည်း ၂၀၂၅ စက်တင်ဘာလအထိ ထမ်းဆောင်ခဲ့သည်။သူသည် ၂၀၂၄ ခုနှစ်၊ စက်တင်ဘာလတွင် မွန်ညီညွတ်ရေးပါတီသို့ဝင်ရောက်ခဲ့သည်။

ထို့နောက် ၂၀၂၆ ခုနှစ်၊ဇန်နဝါရီ ၁၁ရက်တွင် ကျင်းပခဲ့သည့် အထွေထွေ ရွေးကောက်ပွဲ ၂၀၂၅-၂၀၂၆ ၏ အပိုင်း(၂)တွင်  မွန်ပြည်နယ်၊အမျိုးသားလွှတ်တော် မဲဆန္ဒနယ် အမှတ် (၃)၌ အမျိုးသားလွှတ်တော် ကိုယ်စားလှယ်လောင်းအနေဖြင့် ဝင်ရောက်ယှဉ်ပြိုင်ခဲ့သည်။ပြိုင်ဘက်နိုင်ငံရေးပါတီများကို အနိုင်ရရှိခဲ့သည်။

၂၀၂၆ ခုနှစ်၊ဇန်နဝါရီ ၁၇ ရက် တွင်  ပြည်ထောင်စုရွေးကောက်ပွဲကော်မရှင် သည် ၎င်းအား  မွန်ပြည်နယ်၊အမျိုးသားလွှတ်တော် မဲဆန္ဒနယ် အမှတ် (၃)၏ အမျိုးသားလွှတ်တော်ကိုယ်စားလှယ်အဖြစ် ရွေးကောက်ခံရသည့်အကြောင်း ကြေညာခဲ့သည်။

 စာပေဘဝဖြတ်သန်းမှု 
၁၉၉၃ခုနှစ် ကျောင်းဆရာအဖြစ် တာဝန်ထမ်းဆောင်နေစဉ် သ္ဍိုက်ဗ္ကေတ် ဆိုသော ကလောင်အမည်ဖြင့် နင်နှင့်ငါ(အဲကဵုဗ်ှေ)ကဗျာသည် မွန်ပြည်သစ်ပါတီ၏ ဂျာနယ်၌ ပါဝင်‌ခွင့်ရခဲ့သည်။ ထိုနှစ်၌ ရေဖြူဆရာအဖွဲ့တို့၏  မဟာပြည်ကြီးသီချင်းခွေ(ကဝးဒွက်ဍုင်ဇၞော်မဟာ ) မော်ဒန်ဟံသာ အမည်ဖြင့်ထုတ်ခဲ့ရာ မင်းစောနွယ်၏ သီချင်းဖြစ်သော (၁)မုဒှ် နှင့်(၂)မေတ္တာအဲကောန်ဂြိုဟ်တို့ ပါဝင်ခဲ့သည်။

ထိုအချိန်မှစပြီး မင်းစောနွယ်သည် သ္ဍိုက်နဲ၊ မန်သဝ်နဲ၊သွပ်၊ သွပ်ကျာ စသည့်ကလောင်အမည်တို့ဖြစ် ရသစာပေ၊ ကဗျာ၊ သီချင်း၊ ဝတ္ထုများစွာတို့ကို ရေးခဲ့ပြီး ရေးနေဆဲဖြစ်သည်။ ထူးခြားချက်သည် ခံစားချက်ကို ကဗျာရေးခြင်းဖြင့် ဖော်ထုတ်လေ့ရှိသည်။

မင်းစောနွယ်သည် ကဗျာ၊ သီချင်း အပါအဝင် စာပေရေးသားမှုမျိုးစုံကို  စာစောင်များ၌ ရေးသားသည်။သူသည် လစဉ်ထုတ် မွန်ဘာသာ အမတ်ဒိန် ဂျာနယ်၏ အယ်ဒီတာချုပ်လည်း ဖြစ်သည်။

 ပုဂ္ဂိုလ်ရေး 
မင်းစောနွယ်သည် မွန်ပြည်သစ်ပါတီ၌ တာဝန်ထမ်းဆောင်နေစဉ် ကျုံမနင်းရွာသူ ဦးတင် နှင့် ဒေါ်အုန်းမြတို့၏သမီး မိဂေါဝ်ဆာဲ နှင့် ထိမ်းမြားလက်ထပ်ခဲ့သည်။ ၂၀၁၅ခုနှစ်တွင် မင်းသွက်နန် အမည်ရှိ သားတစ်ဦး ထွန်းကားခဲ့သည်။ မင်းသွက်နန်သည် ၂၀၂၄ခုနှစ်၊ ဧပြီ ၁၈ရက်တွင် မိခင်နှင့်အတူ ဆိုင်ကယ်တိမ်းမှောက်မှုဖြင့် ကွယ်လွန်ခဲ့သည်။

 ကိုးကား 

Category:မွန်လူမျိုးများ
Category:မြန်မာ စစ်ဖက်ဆိုင်ရာ လူပုဂ္ဂိုလ်များ
Category:အမျိုးသားလွှတ်တော် ကိုယ်စားလှယ်များ
Category:မြန်မာ့နိုင်ငံရေးသမားများ
Category:မြန်မာ စာရေးဆရာများ